b'\n_START_ARTICLE_\n762 Pulkova\n_START_SECTION_\nOdkritje\n_START_PARAGRAPH_\nAsteroid je odkril ruski astronom Grigorij Nikolajevi\xc4\x8d Neujmin (1886 \xe2\x80\x931946) 3. septembra 1913 na Observatoriju Simeiz na Krimu v Ukrajini (pripada Krimskemu astrofizikalnemu observatoriju). Poimenovan je po Observatoriju Pulkovo, ki le\xc5\xbei v bli\xc5\xbeini Sankt Peterburga na vzpetini z imenom Pulkovo.\n_START_SECTION_\nLastnosti\n_START_PARAGRAPH_\nAsteroid Pulkova obkro\xc5\xbei Sonce v 5,606 letih. Njegova tirnica ima izsrednost 0,101, nagnjena pa je za 13,089\xc2\xb0 proti ekliptiki. Premer asteroida je 137,08\xc2\xa0km. najprej so izra\xc4\x8dunali, da je gostota asteroida 1,8 g/cm\xc2\xb3. To bi pomenilo, da bi imel ve\xc4\x8djo gostoto kot dvojna asteroida 45 Evgenija in 90 Antiopa. V letu 2008 pa so izra\xc4\x8dunali, da je njegova gostota okoli 0,90 g/cm\xc2\xb3 . To pa ka\xc5\xbee na to, da je asteroid skupek kamenja.\n_START_SECTION_\nSatelit\n_START_PARAGRAPH_\nNa Kanadsko-Francosko-Havajskem teleskopu na Mauna Kei na Havajih so 22. februarja 2000 odkrili majhen satelit, ki kro\xc5\xbei na razdalji 800\xc2\xa0km okoli osrednjega asteroida. Dali so mu oznako S/2000 (762) 1. Satelit ima premer 15\xc2\xa0km in obkro\xc5\xbei osrednji asteroid v pribli\xc5\xbeno petih dneh . To je bil tudi eden izmed prvih odkritih satelitov, ki kro\xc5\xbeijo okoli asteroida.'